**“Tus Tub Nqe Uas Ncajncees Rau Nws Tes Hawjlwm”**

**Yuahas 1:19-27** “19Cov Yudai tej nomtswv uas nyob hauv lub nroog Yeluxalees tso cov povthawj thiab cov Levis qee leej mus nug Yauhas hais tias, **“Koj yog leejtwg?”** 20Yauhas qhia tseeb rau lawv hais tias, “Kuv tsis yog tus Khetos.” 21Lawv nug hais tias, “Koj yog leejtwg? Koj puas yog Eliya?” Yauhas teb hais tias, “Kuv tsis yog.” Lawv nug hais tias, “Koj puas yog tus uas cev Vajtswv lus?” Yauhas teb hais tias, “Kuv tsis yog.” 22lawv hais tias, “Koj qhia rau peb saib koj yog leejtwg tiag, peb thiaj paub rov mus qhia rau cov neeg uas txib peb tuaj. Koj hais tias koj yog leejtwg?” 23Yauhas teb lawv raws li Yaxayas uas yog tus cev Vajtswv lus sau tseg hais tias, “Kuv yog tus uas hais nrov nrov tom roob mojsab qhua tuaj hais tias, Kho kev kom ncaj tos tus Tswv!” 24Cov neeg uas cov Falixais txib mus ntawd, 25lawv nug Yauhas hais tias, “Yog koj hais tias koj tsis yog tus Mexiya, tsis yog Eliya thiab tsis yog tus uas cev Vajtswv lus, vim li cas koj ho muab neeg ua kevcai raus dej?” 26Yauhas teb hais tias, “Kuv muab neeg ua npavtivxamas tiag, tiamsis muaj ib tug nrog nej nyob ntawm no, nej twb tsis paub nws. Nws yog tus uas tabtom lawv kuv qab los, tiamsis kuv twb tsis tsimnyog daws nws txoj nyuag hlua khau.”

Cov Kwvtij thiab cov nkaujmuam uas ntseeg hauv peb tus Tswv Yexus lub npe, Vajtswv txojkev hlub thiab txojkev thajyeeb nrog nraim nej sawvdaws, Amen.

Peb cov hmoob tiam no, thaum uas peb hnov txog ib tug txivneej hmoob ua nws tes haujlwm thiab hais nws tej lus txawv txawv, tsis hais nyob rau tebchaws no losyog nyob rau lwm lub tebchaws, peb cov hmoob feem coob yeej yuav xav paub hais tias nws hu li cas thiab nws tes haujlwm ntawd yog dabtsi? Vim nyob rau hauv peb cov hmoob lub siab tob tob, peb ntshaw kom muaj ib tug thawjcoj los coj peb haiv hmoob thiab coj peb mus rau txojkev kajsiab rau yav tomntej. Hauv peb lub siab, peb yuav xav hais tias, tus no puas yog tus thawjcoj uas peb tos tau los ntev lawm. Peb yuav hais rau peb lub siab hais tias, peb yuav tau mus saib nws tes haujlwm uas nws ua thiab tej uas nws hais txog saib seb zoo li cas. Yog li ntawd, thaum ib tug neeg ua tej uas txawv txawv thiab li muaj neeg coob coob mus saib thiab cawm tus ntawd tes hawjlwm.

Cov neeg Ixayees uas nyob lub sijhawm uas Yauhas & Yexus ntawd los yeej tsis txawm ntau ntawm peb cov hmoob. Haivneeg Ixayees no, nyob rau hauv lub siab tob tob los, lawv tseem niaj hnub tos ntsoov txog tug uas yuav los pab lawv thiab coj lawm kom lawv dim ntawm cov neeg Loos txojkev tswjhwm. Lawv ntseeg hais tias Vajtswv txojlus hais tseg txog tus uas Vajtswv yuav tso lawm pab lawv ntawm lwm haivneeg txaistes, yuav los raws li Vajtswv twb tau hais tseg lawm. Yog li ntawd, lawv yeej tseem niaj hnub niaj hmo tos ntsoov tus ntawd. **Txojkev ntseeg no uas rau lawv ruajsiab thiab tos ntsoov**.

**Lub sijhawm thaum uas Yexus muaj 30 xyoo, Nws tabtom yuav pib Nws tes haujlwm uas Nws Leejtxiv kom Nws ua.** Lub sijhawm no hauv lub tebchawb Ixayees, nyob nyob, cia li muaj ib tug txivneej qw nrov nrov tom tiaj mob sabqhuas hais tias, tso nej tej kev txhaum tseg thiab ua npavtivxamas….! Cov neeg Ixayees yeej ib txwm tsis tau hnov lolus hais tias ua npavtixamas ib zaug li. Cov neeg Ixayees yeej ibtxwm uas kevcai txiav rau lawv cov menyuam tub thaum muaj 8 hnub raws li Vajtswv txojlus samhwm uas Vajtswv kom Mauxes muab rau Nws haivneeg xwb. Tiamsis thaum Yauhas ua npavtivxamas nws muab sawvdaws, tsis hais pojniam losyog txivneej txhua tus uas tso lawv tej kev txhaum tseg ua npavtivxamas raws li nws tes haujlwm. “*Tej uas Yauhas ua no txawv kawg li*.” Thaum neeg hnov txog txoj ntseeg txawm txawm no, thiaj li muaj neeg coob coob tuaj txhau qhov txhia chaw tuaj saib seb tus txivneej qw tom tiaj mobsab qhua no, nws tes hawjlwm thiab nws hais txog dabtsi tiag. Tsis yog neeg tuaj txhua qhov txhia chaw tuaj xwb, tej lus thiab tej haujlwm txawv txawv uas tsis tau hnov dhau hauv lub tebchaws Ixayees no, ua rau cov coj ntawm cov neeg Ixayees thiaj li txib neeg mus saib seb yog li cas tiag.

**Yauhas tus uas muab neeg npavtivxamas pib nws tes hawjlwm.** Thaum uas Yauhas tus uas muab neeg uas npavtixamas uas Vajtswv txojlus twb kom cov xwbhwb cev nws txojlus hais tseg tau ntau ntau puas xyoo los lawm hais tias, *“lub suab uas muaj ib tug pheej tab qws nyob rau tom roob mojsab qhua tuaj hais tias, “cia li npaj txojkev, thiab cia li kho kom txojkev loj uas nyob rau tom roob mojsab qhua kom ncaj rau tus Tswv.” Yauhas qw nrov nrog hais tias, tso nej tej kev txhaum tseg thiab ua npavtivxamas nej thiaj yuav dim Vajtswv txojkev txiavtxim*.

**Thawj thawj lolus uas lawv nug Yauhas yog “Koj yog leejtwg?” Lawv puas paub hais tias tus txivneej uas noj kooj, zibntab thiab hnav tej tsoos tso txawm txawm ntawd lub npe hu li cas?** Vim li cas lawv thiaj li nug hais tias, “koj yog leejtwg?”Lawv yeej paub hais tias tus txivneej no lub npe hu ua Yauhas. Vim Yauhas yog Xakhaliyas tus tub. Xakhaliyas yog ib tug povthawj hlob uas nrog lawv ua haujlwm uake. ***“Thaum tus menyuam ntawd muaj yim hnub lawm, lawv tuaj muab nws ua kevcai txiav tawv, thiab lawv yuav tis nws lub npe hu ua Xakhaliya raws li nws txiv. Tiamsis Elixanpes teb hais tias, “Tsis yog li ntawd! Yuav tsum tis nws lub npe hu uas Yauhas.”* Lukas 1:59-60.** Cov povthawj hlub no yeej paub zoo txog Yauhas thiab nws txiv Xakhaliyas. Rau qhov Xakhaliyas yog xeem Levi ib yam li cov povthawj Hlob ua tuaj ntawm thiab. Yauhas txiv Xakhaliya nws ua tes haujlwm yog muab khoom fij pub rau Vajtswv raws li Vajtswv tej lus samhwm kom txhua tus txivneej ntawm xeem Levi yuav tsum ua. Lawv cov povthawj hlub yeej sib paub zoo.

**Yog hais tias, cov Povthawj Hlob twb paub hais tias tus txivneej no yog Yauhas uas yog Xakhaliya tus tub Yauhas. Vim li cas lawv tseem tuaj nug nws hais tias, Koj yog leejtwg?** Lawv lolus nug hais tias, koj yog leejtwg? Tsis yog lawv nug nws lub npe hais tias, nws hu li cas? Koj Yog Leejtwg? – “*Lawv xav paub hais tias “nws puas yog tus uas Vajtswv txojlus hais tseg” thiab “nws tes haujlwm” uas nws tabtom ua ntawd yog li cas?*” Vim lawv yeej paub hais tias, nws yog Xakhaliya tus tub Yauhas. Qhov uas lawv xav paub yog li no: – **qhov ib yog,** vim li cas nws twb yog cov povthawj hlub cov tub ki, uas li cas nws ho tsis ua povthawj hlob tej haujlwm. Vim li cas nws ho ua tes hawjlwm uas txawv txawv no uas yog “qhia kom neeg tso kev txhaum tseg” thiab “muab neeg ua npavtivxamas”. **Qhov ob yog,** tej haujlwm uas Yauhas ua ntawv txawm txawm tsis zoo li lwm tus. Lawv thiaj li xav paub hais tias, Yauhas puas yog tus “Khetos” uas yog tus yuav los cawm haivneeg Ixayees dim ntawm lwm haivneeg txoj qab kev tswjhwm. Cov Povthawj Hlob yeej paub Vajtswv txojlus zoo txog tej uas Vajtswv hais tias Vajtswv yuav ua pub rau Nws haivneeg Ixayees. Vim lawv yeej nyeem thiab paub zoo txog tej uas Vajtswv txojlus hais hauv Yaxaya thiab Malakis hais tias, – *“qhia rau cov neeg uas poob ua luag cevqhev hais tias, tus TSWV yuav tso lawv dim. Thiab qhia rau cov neeg uas raug kaw rau hauv tsev lojcuj hais tias, lawv yuav tau kev thajyeeb. Nws txib kuv los qhia rau sawvdaws hais tias, twb txog lub sijhawm uas tus TSWV yuav pab kom nws haivneeg dim, thiab ntaus yeej lawv tej yeebncuab lawm. Nws txib kuv mus nplij txhua tus neeg quaj ntsuag.”* Cov povthawj hlob, Levi thiab cov neeg Ixayees totaub yuam kev txog tej lus uas Vajtswv kom Yaxaya qhia txog no. Vajtswv txojlus hais txog “Nws leejtub Yexus tus uas yog neeg ntiajteb tus Cawmseej” uas Vajtswv yuav tso los pab lub ntiajteb, kom lub ntiajteb dim ntawm txojkev kev ua cev qhev hauv qab txojkev txhaum. Tsis yog hais txog tus uas yuav los pab lawv dim ntawm sab nqaijtawv ntawm lwm haivneeg, kom lawv rov muaj koob muaj npe thiab muaj meejmom zoo li thaum vajntxawv Daviv thiab Xaulaumoos lub sijhawm.

*“19Cov Yudai tej nomtswv uas nyob hauv lub nroog Yeluxalees tso cov povthawj thiab cov Levis qee leej mus nug Yauhas hais tias, “Koj yog leejtwg?” 20Yauhas qhia tseeb rau lawv hais tias, “Kuv tsis yog tus Khetos.”*

**Cov neeg Ixayees, tsis tobtaub txog Vajtswv nploojsiab hlub.** Twb yog vim lawv lub siab niajhnub xav txog txojkev pab ntawm sab nqaijtawv uas yog dim ntawm cov neeg Loos txojkev tswjhwm xwb. Txojkev xav no thiaj li uas rau lawv totaub yuamkev thiab tsis totaub txog Vajtswv nploojsiab hlub uas Vajtswv muaj pub rau lawv thiab rau lub ntiajteb no tagnrho. Lawv thiaj hais tias, **(1)** koj puas yog tus **“Khetos”** – iblos ces yog, Koj puas yog tus “Mexiya” uas yuav los cawm peb dim ntawm lwm haivneeg txais tes. **Yauhas teb li cas rau cov povthawj hlob thiab cov Levi uas tuaj nug ntawd?** Kuv tsis yog tus nej hais, “Kuv tsis yog tus Kheto.” Kuv tsis yog tus uas Vajtswv txojlus hais tias yuav los tso NWS haivneeg dim ntawm txojkev ua cev qev. Kuv yog Yauhas. Kuv tes haujlwm yog qhia kom neeg tso lawv txojkev txhaum tseg thiab muab lawv ua npavtixamas xwb.

*“21Lawv nug hais tias, “Koj yog leejtwg? Koj puas yog Eliya?” Yauhas teb hais tias, “Kuv tsis yog.” Lawv nug hais tias, “Koj puas yog tus uas cev Vajtswv lus?” Yauhas teb hais tias, “Kuv tsis yog.” 22lawv hais tias, “Koj qhia rau peb saib koj yog leejtwg tiag, peb thiaj paub rov mus qhia rau cov neeg uas txib peb tuaj. Koj hais tias koj yog leejtwg?”*

**Yog li ntawd, lawv rov nug Yauhas ntxiv hais tias, yog koj tsis yog “tus Khetos”**, **(2)** Koj yog leejtwg? **Koj puas yog Eliya?** Vim li cas lawv ho muab Eliya lub npe coj nug saib nws puas yog Eliya, tus uas Vajtswv txojlus tau hais tseg? Vim lawv paub zoo txog Vajtswv txojlus uas Vajtswv kom xwbhwb cev Vajtswv txojlus Malakis hais txog Eliya – Vajtswv yuav tso Eliyas los pab haivneeg Ixayees dim. *“Tiamsis ua ntej hnub tseemceeb thiab hnub uas tus TSWV los txiav txim, kuv yuav txib Eliyas uas yog tus cev Vajtswv lus los qhia nej.”* **Malakis 4:5.** Yauhas teb lawv hais tias, Nws tsis yog Eliya. Tiamsis kuv yog tus uas Yaxaya hais txog, **“Kuv yog tus uas hais nrov nrov tom roob mojsab qhua tuaj hais tias, Kho kev kom ncaj tos tus Tswv!”** Tom qab ntawd, lawv thiaj rov nug nws dua hais tias, yog koj tsis yog Eliyas es Koj yog leejtwg? **Koj puas yog cov cev Vajtswv lus**? Vim li cas lawv thiaj li nug Yauhas hais tias, **nws puas yog ib tug cev Vajtswv lus –** tus uas Vajtswv tsa uas tus cev Nws lus, tus ntawd tej lus hais, neeg txhua tus yuav tsum mloog, vim tej lus nws hais ntawd yog Vajtswv tej lus samhwm. *“Rau qhov Mauxes hais tias, “tus Tswv uas yog nej tus Vajtswv yuav tsa nej cov ib tug uas tus cev Vajtswv lus ib yam li nws tau tsa kuv, nej yuav tsum mloog txhua yam uas nws qhia rau nej.”* **Cov Tubtxib 3:22.** Yauhas teb lawv hais tias, nws tsis yog tus cev Vajtswv lus li lawv hais ntawd. Nws rov hais tias, **nws yog Yauhas tus uas hais kom neeg tso lawv tej kev txhaum tseg thiab muab neeg ua npavtivxamas xwb.**

**Yauhas Paub hais tias nws yog leejtwg thiab nws paub hais tias nws tes haujlwm yog li cas.** Peb sim xav saib yog hais tias, Yauhas teb cov Povthawj Hlob hais tias nws yog tus “Khetos, Eliya losyog ib tug cev Vajtswv txojlus” li lawv nug nws ntawd. Yauhas yuav tau nujnqi npaum li cas? Yauhas xav tau dabtsi los ntshai nws yeej yuav tau tej uas nws xav tau ntawv. Nws hais dabtsi los lawv yuav mloog nws hais. Txawm cov coj ntawm cov neeg Ixayees tsis tsa nws ua lawv cov thawjcoj los cov neeg Ixayees feem coob yuav tsa Yauhas uas lawv tus thawjcoj. Vim hauv lawv lub siab tob tob yeej tseem tos tus uas yuav cawm lawv dim ntawm lwm haivneeg txojkev tswjhwm. Txojkev ntseeg no txawm yuav coj lawv mus rau txojkev nqi tes ua txhaum los lawv yeej tsis xyeej, tsuav lawv lub homphiaj tiav raws li lawv lub siab xav xwb. Tiamsis Yauhas tsis teb li lawv hais, “Kuv tsis yog cov uas nej hais ntawd?” *Yauhas paub tseeb hais tias nws yog leejtwg* thiab *paub hais tias, Vajtswv kom nws ua dabtsi*.

*24Cov neeg uas cov Falixais txib mus ntawd, 25lawv nug Yauhas hais tias, “Yog koj hais tias koj tsis yog tus Mexiya, tsis yog Eliya thiab tsis yog tus uas cev Vajtswv lus,* *vim li cas koj ho muab neeg ua kevcai raus dej?” 26Yauhas teb hais tias, “Kuv muab neeg ua npavtixamas tiag, tiamsis muaj ib tug nrog nej nyob ntawm no, nej twb tsis paub nws. Nws yog tus uas tabtom lawv kuv qab los, tiamsis kuv twb tsis tsimnyog daws nws txoj nyuag hlua khau.” 28Tej xwm no muaj hauv lub zos Npethanis uas nyob ntawm ntug dej Yauladees sab hnubtuaj, qhov chaw uas Yauhas muab neeg ua kevcais rausdej.”*

**Lawv hais rau Yauhas hais tias, Leejtwg pub cai rau koj ua tej haujlwm no?** Tom qab Yauhas hais tias Nws tsis cov uas lawv hais ntawd. Cov Falixais muaj qee leej thiaj li nug Yauhas ntxiv hais tias, Yog koj tsis yog “Khetos, Yaxaya, thiab tus cev Vajtswv txojlus”, yog li ntawd koj ho muaj cai muab neeg ua npavtivxamas dabtsi? *Leejtwg muab cai rau koj ua tej haujlwm no?* Yog koj tsis yog tej neeg uas peb hais no, uas yog Vajtswv txojlus hais txog, koj tsis muaj cai muab neeg ua npavtixamas. Tsuas yog cov uas Vajtswv hais txog no, thiaj li muaj cai ua tej haujlwm no xwb. **Txawm lawv yuav hais li ntawd los**, Yauhas tsis nrog lawv sibceg thiab nws tsis hais txog nws tus kheej ntxiv rau lawv. Nws tim mus hais txog nws tus “Tswv uas yog Vajtswv Yexus Kheto”, tus uas yog tus tsocai rau nws ua tes haujlwm uas nws tabtom ua ntawd.

**Yauhas paub zoo hais tias, Nws tus Tswv kom nws ua tes haujlwm dabtsi - (1)** Nws tes haujlwm tsis yog los tso cov neeg Ixayees dim ntawm cov neeg Loos txoj txojkev tswjhwm. **(2)** Nws tes haujlwm los kuj tsis yog los tso cov neeg Ixayees thiab lub ntiajteb no dim ntawm txojkev txhaum uas yog txojkev tuag ntawm sab ntsujplig. Nws paub hais tias nws tes haujlwm yog los ua ntej nws tus “Tswv” los qhia kom neeg tso lawv tej kev txhaum tseg thiab ua Npativxamas. Nws tes haujlwm yog qhia kom neeg yog: **tso lawv tejkev txhaum tseg thiab uas npativxamas tso tus “Mexiyas” tseeb los los tso lawv dim ntawm lawv tej kev txhaum.** *“Yauhas teb hais tias, “Kuv muab neeg ua npavtixamas tiag, tiamsis muaj ib tug nrog nej nyob ntawm no, nej twb tsis paub nws.”* Yauhas xav qhia kom lawv pau bhais tias, kuv muab nej ua npavtivxamas ntawm dej, tiamsis tus yuav lawv kuv qab los, tus ntawd yuav muab nej ua **npavtivxamas ntawm vaj ntsujplig thiab hluavtaws**. Nws tes haujlwm uas nws muab nej ua *“npavtivxamas ntawm Vaj ntsujplig thiab hluavtaws yog ntxuav kom nej dim ntawm nej tej kev txhaum thiab ncajncees rau ntawm Vajtswv”*. *“Qhov uas kuv muab nej ua npavtivxamas, qhia hais tias nej twb tso nej tej kev txhaum tseg lawm, tiamsis tus uas yuav lawv kuv qab los, Nws yuav muab nej ua npavtivxamas ntawm Vaj Ntsujplig tus Dawbhuv thiab ntawm hluavtaws.”* **Mathais 3:11.** Yauhas txhua txhua lolus uas nws qhia rau cov neeg uas tuaj coob coob uas cuag nws ntawd, yog nws qhia lawv mus rau “Yexus tus uas yog lub ntiajteb no tus CAWMSEEJ”. Yauhas ua timkhawv txog Yexus Khetos uas yog qhov kaj rau lub ntiajteb, *“Vajtswv txib ib tug txivneej npe hu ua Yauhas los qhia qhovkaj ntawd rau sawvdaws, kom sawvdaws hnov thiab ntseeg. 8Yauhas tsis yog qhovkaj, nws tsuas los qhia qhovkaj ntawd xwb.”* **Yauhas 1:6.** Nws Tsis tau hais txog losyog ua tim khawv txog nws tus kheej. Nws txhua lolus nws ua timkhawv thiab nws hais txog tus uas yuav los lawv qab uas yog, “tus Mexiya uas yog tus CAWMSEEJ.” *Nws tsis yog qhov kaj rau lub ntiajteb*, tiamsis nws hais tias tus uas yuav lawv qab nws los thiaj yog qhov kaj rau lub ntiajteb no.

**Nws paub hais tias nws yog Leejtwg. Nws puab hais nws yog Yauhas, tus neeg uas muaj txhaum**. Nws yuav uas li cas muab nws tus kheej coj los piv rau Vajtswv Leejtub “Yexus Khetos” tus uas yog Dawbhuv Kawg Nkaus. Nws paub hais tias *nws yog nws tus Tswv ib tug tub qhe xwb*. **Yauhas hais tias**, *“Nws yog tus uas tabtom lawv kuv qab los, tiamsis kuv twb tsis tsimnyog daws nws txoj nyuag hlua khau.”* Nws hais tias*,* tus uas yuav lawv kuv qab los, tus ntawm yog “kuv tus Tswv”. Kuv yog NWS ib tug tub qhe xwb. *“kuv tus TSWV txoj hlua khau kuv twb tsis tsimnyog daws.”* Tus tub qhe zoo li kuv uas yog neeg txhaum no, twb tsis tsimnyog daws kuv tus “TSWV” txoj nyuag hlua khau, es yuav uas li cas muab kuv tus kheej hais tias kuv yog NWS “tus Khetos”. Tus tubnqe uas txim txiaj thiab ncajncees rau nws tes haujlwm.

Peb puas paub hais tias peb tes haujlwm uas yog ib pawgntseeg thiab ib tug ntseeg yog dabtsi? Peb puas paub hais tias peb yog leejtwg? Ib yam li Yauhas nws paub hais tias nws yog leejtwg thiab nws tsis muaj cuab kam muab nws tus kheej mus piv rau nws tus Tswv. Thiab Nws paub zoo txog nws tes haujlwm ua nws tus Tswv kom nws ua – tes haujlwm uas qhia rau lub ntiajteb txog nws tus Tswv Yexus. Nws tsis tau qhia txog nws tus kheej losyog lwm tus….!

**Muaj ntau zaus, peb cov uas hais tias peb yog tus ntseeg**, peb muab peb tus kheej hais tias peb yog tus “Khetos”. Peb muab peb txojkev txhaum dag coj los dag neeg ntiajteb hais tias peb yog Yexus Khetos kom neeg los hwm thiab cawm peb.

**Muaj ntau zaus, peb cov uas hais tias peb yog tus ntseeg, tsis lees hais tias peb yog neeg txhaum**, peb tsis lees paub txog Yexus Khetos tes haujlwm saum ntoo khaublig uas nws ua theej peb lub txim. Peb tsis lees paub txog peb tus Tswv. Peb tsis lees hais tias peb yog nws ib tug tubnqe.

**Muaj ntau zaus peb cov uas peb hais tias peb yog cov muab Vajtswv txojlus**, peb hais rau cov ntseeg hais tias, los ntawm peb xwb cov ntseeg thiaj li mus tau rau saum Ntuj Ceebtsheej. Peb tsis lees paub txog txojkev cawmdim ntawm peb tus TSWV. Peb tsis lees paub hais tias, tsuas yog los ntawm Yexus Khetos xwb tus neeg txhaum thiaj muaj feem mus txog ntuj Ceebtsheej. Peb tsis qhia rau neeg paub txog peb tus Tswv Yexus tiamsis peb qhia rau cov ntseeg txog lwm tus lub neej uas lawv ua tau zoo, kom cov ntseeg xyaum coj thiaj ua raw li tej ntawd. Peb tus Tswv Yexus tsis tau hais kom peb qhia txog tej ntawd, nws samhwm kom peb qhia thiab ua tim khawv txog Nws tus Kheej thiab nws txojkev tuag thiab sawv rov qab los muaj siab. Tus uas muaj Nws tus ntawd thiaj li dim txim. Peb rov nug peb tus kheej hais tias kuv (peb pawgntseeg) puas ncajncees rau tes haujlwm uas Nws kom peb ua uas yog qhia txog Nws tus kheej thiab Nws tes haujlwm?

**Ntau zaus neeg yuav hais tias ua li cas peb qhia Vajtswv txojlus yuav txawm ua luaj**. Ua li cas peb yuav qhia txog hais tias neeg yog neeg txhaum txhua zaus xwb thiab qhia hais tias neeg txojkev ua zoo pab tsis tau neeg dim neeg lub txim tsuas yog los ntawm Yexus Khetos tes haujlwm xwb thiaj haum Vajtswv dejsiab nyiam. Yog vim li cas, peb yuav qhia txhua txhua lub limtiam txog Yexus nkaus nkaus xwb. Tsis yog neeg ua neeg zoo es thiaj li haum Vajtswv siab nyiam los? Ua li cas peb txojkev ntseeg thiab txojkev qhia Vajtswv txojlus tsis zoo li lwm pawgntseeg. Txawm yog lawv coob leej ntau tus yuav hais tias “peb txojkev ntseeg peb ntseeg yog dabtsi tiag?” Txawm coob leej ntau tus yuav nug peb hais tias peb txojkev qhia Vajtswv txojlus yuav txawm tsis thooj li lwm cov los txij. **Tej uas lawv hais ntawd yeej muaj tseeb,** vim peb kev qhia Vajtswv txojlus txhua zaus, yog peb qhia kom neeg paub hais tias lawv yog neeg txhaum thiab kom lawv paub hais tias, lawv pab tsis tau lawv tus kheej dim ntawm lawv txojkev txhaum. Lawv txojkev uas lawv ua zoo yeej pab tsis tau lawv dim ntawm Vajtswv txojkev txiavtxim. Puas muaj leejtwg tsis tau ua ib qhov txhaum hauv nws lub neej li? Vajtswv txojlus hais tias, thaum peb tsis tau xeeb rau hauv peb niam lub plab, peb twb yog neeg txhaum lawm – vim peb yog Adam xeebtxwv. Peb txojkev qhia yog peb qhia kom neeg pom txog Yexus Khetos txojkev cawmdim. *Kom neeg pom hais tias Yexus Khetos tseemceeb npaum li cas rau lawv thiab rau lawv sab ntsujplig uas twb tuag lawm*. Txuas zaum peb qhia Vajtswv txojlus peb yuav tsum los xaus rau Yexus Khetos tus uas yog peb tus Cawmseej. Hauv Nws xwb peb thiaj li dawbhub; hauv Nws xwb peb thiaj ncajncees; hauv Nws xwb peb thiaj li ua tau hauv peb Leejtxiv siab nyiam. Peb cov tes haujlwm yog qhia txog txoj moozoo uas hais txog Yexus txojkev tuag thiab sawv rov los muaj sia. Tes haujlwm no yog tes haujlwm uas peb tus Tswv Yexus muab tso rau peb cov uas yog pawgntseeg thiab tus ntseeg yuav tsum ua. Peb rov nug peb tus kheej hais tias kuv (peb pawgntseeg) puas ncajncees rau tes haujlwm uas Nws kom peb ua uas yog qhia txog Nws tus kheej thiab Nws tes haujlwm?

**Vajtswv txojlus hauv Yauhas hnub no hais li cas rau peb cov ntseeg (pawgntseeg)**? Txawm leejtwg yuav hais li cas los xij, qhov tseemceeb tshajplaws yog ua raws li Vajtswv Txojlus samhwm kom peb qhia thiab ua timkhawv. **Peb paub hais tias**, *peb yog leejtwg hauv qab txojkev hlub (Vajtswv tsevneeg) thiab paub hais tias, peb tes haujlwm uas Vajtswv kom peb ua yog dabtsi tiag.* (1). **Peb paub hais tias peb yog**: (a) *peb yog neeg txhaum, peb ua tsis tau ncajncees raws li Vajtswv tejcai samhwm*; (b) peb paub hais tias, peb dim peb lub txim ntawm txojkev txhaum yog Vajtswv txojkev hlub hauv peb tus peb Cawmseej Yexus Khetos xwb; (c) peb paub hais tias, peb dawbhuv thiab ncajncees vim yog los ntawm Yexus Khetos; (d) peb paub hais tias, peb yog peb tus Tswv Yexus Khetos ib tug tub qhe, nws hais li cas peb ua raws li Nws tej lus samhwm. (2). **Peb paub hais tias peb tes haujlwm uas yog ib tug ntseeg (pawgntseeg) yog**: (a) qhia Vajtswv txoj moozoo rau neeg paub hais tias lawv yog neeg txhaum, kom lawv tso lawv tej kev txhaum tseg thiab ua npavtivxamas; (b) qhia qhov tseeb rau lub ntiajteb paub txog txojkev cawmdim uas los ntawm tus Cawmseej Yexus Khetos; (c) peb cov uas yog ib tug ntseeg (pawgntseeg) yuav tsum ua peb lub nej raws li Vajtswv txojlus samhwm – tso peb tej kev txhaum tseg thiab ua npavtivxamas. Peb txojkev hais lus, peb txojkev xav thiab tej uas peb ua txhua hnub, ua los ntawm Yexus Khetos, tus uas yog lub ntiajteb no tus CAWMSEEJ txojkev hlub. Yog qhia txog lwm tus txog tus Tswv Yexus. Yexus Khetos yog txhua yam ntawm peb lub neej uas peb ua!

Vajtswv Txojlus hauv Yauhas no qhia hais tias, peb cov uas yog cov ntseeg uas twb tau Vajtswv txojkev cawmdim ntawm Yexus Khetos lawm, tsis hais lub caijno losyog txhua txhua hnub hauv peb lub neej yog – qhia kom neeg pom hais tias Yexus Khetos yog lawv tus Cawjseej, tus uas tso lawv dim ntawm txoj kev txhaum uas yog dab lub hwjchim thiab qhia hais tias Yexus tseemceeb npaum li cas rau lawv lub neej tsis hais sab nqaijtawv los sab ntsujplig. Amen.

Xh. Soobntxawg Lauj

Grace Hmong Ev. Lutheran Church

[Gracehmong17@gmail.com](mailto:Gracehmong17@gmail.com) or [www.gracehmongwels.com](http://www.gracehmongwels.com)

December 17, 2017